Vermiste tieners saam gevindFoto: Facebook. Stephan Erasmus (17) en Toni Siebert (17), die twee tieners van Pretoria wat sedert Donderdagoggend vermis was, is gevind. Anel Erasmus, Stephan se ma, asook Dessie Rechner, stigter en direkteur van die Pink Ladies, het die nuus aan Maroela Media bevestig. “Ek is absoluut ekstaties! Daar is nie woorde om my dankbaarheid aan elke liewe een wat leidrade opgevolg, gedeel en gehelp soek het uit te spreek nie. Ek het self met Stephan gepraat, ek het sy stem gehoor,” het Erasmus aan Maroela Media gesê. Rechner wou nie meer inligting bekendmaak oor waar die twee kinders opgespoor is nie. Sy het gesê die twee is tans in die sorg van Stephan se pa, Frans, en is ongedeerd. Sy het ook haar dank aan die ondersoekbeampte, ao. Nel, en almal wat help soek het, uitgespreek. Maroela Media het vroeër berig Stephan en Toni is Donderdag omstreeks 06:40 die laaste keer deur Frans by die huis gesien. Hulle was egter teen 07:30 weg toe hy weer by die huis aangekom het. Die twee se beursies, bankkaarte en selfone is glo nog in die huis gevind. Al wat weg was, was ŉ Xbox en ŉ kamera van Toni, het Erasmus vroeër gesê.